རྒྱུ་མཚན་ཐ་མ་གསུམ་ནི།ཆོས་དང་དོན་བཤད་པའི་ཕྱིར་དུ་མདོ་སྡེ་དང༌།ཆོས་དང་དོན་སྒྲུབ་པར་བྱེད་པའི་ཆ་ནས་འདུལ་བ་དང༌།ཆོས་དང་དོན་འབྲེལ་བའི་གཏམ་ལ་མཁས་པར་བྱེད་པའི་ཕྱིར་མངོན་པ་སྟེ།དེ་ཡང་མདོ་སྡེས་ཆོས་དང་དོན་བཤད་ཚུལ་ནི།མིང་ཚིག་ཡི་གེའི་ཆོས་དང༌།དེའི་བརྗོད་བྱ་ཕུང་ཁམས་སྐྱེ་མཆེད་ལ་སོགས་པའི་དོན་དང༌།ཡང་ན་ཕུང་ཁམས་ལ་སོགས་པའི་ཆོས་དང༌།དགོངས་ལྡེམ་དགོངས་བརྒྱད་ཀྱི་དོན་དང༌།ཡང་ན་མཐོ་རིས་འཐོབ་པར་བྱེད་པའི་ལམ་དགེ་བ་བཅུའི་ཆོས་དང༌།ངེས་ལེགས་ཀྱི་ཡོན་ཏན་འཐོབ་པར་བྱེད་པའི་ལམ་བྱང་ཕྱོགས་སོ་བདུན་གྱི་དོན་རྣམས་རྒྱས་པར་འཆད་པའི་སྒོ་ནས་ཚིག་དོན་ལ་འབྱོང་བར་བྱེད།